Ko saabii ñalɗi ina ɓurondira juutde ?
fuutamedia.com
Eɗen teskii ñalawmaaji potaani to bannge njuuteeki, saanga ceeɗu eɗi njuuta so dabbunde ari ɗi ndaɓɓiɗa, ko saabii ɗuum ?
Ko adii fo nganndee Leydi koko murliɗi, ko heedi e naange ko ko e ñalawma wonata, ko runkitii ko wona e jamma.
Geɗal ɗiɗmal ngal : Leydi koko waɗata yiiloo-banngoo ( ɗuum woni yirlaade e hoore mum), ngool jirlagol addani jamma e ñalawma lom-lomtondride, ina hiira ina weeta ɗoon ɗo leydi jokki yirlaade e hoore mum.
Geɗal tataɓal ngal : kala ko ina yirloo e hoore mum, tawata ina waɗi guurtol (axe) goodngol ( no gaarayol wuurtirtee e ñaayre kurus nih) walla koddirangol (potndangol) ngool woodaani kono wiyee so woodno ko ɗo rewata !
Guurtol Leydi ko koddirangol, ngol ummii ko rewo ngol fayi worgo, etee ngol wuurtu leydi, wonaa dow mayri ngol rewi, no paamirton.
Ngool guurtol ko guuringol fotde 23,5° e dow dingiral tagopeeje, ɗuum addi waylo-waylo weeyo ( ceeɗu, dabbunde, demminaare e ndunngu).
Geɗal nayaɓal ngal : Tawde guurtol jirlol (axe de rotation) Leydi ko guuringol, waɗa saha naange ɓura tolnaade bannge rewo leydi, ñalawma leyɗeele gonɗe ɗiin nokkuuji juuta, aɗa ɓeydoo abbaade rewo tan ñalawma ina ɓeydoo juutde, jamma ɓeydo raɓɓiɗde, haa ngaraa won e nokkuuji naange mutata toon lebbi jeegom.
Bannge worgo leydi o, jamma juuta toon ñalawma raɓɓiɗa, won heen ɗo ngarataa ko jamma fotde lebbi jeegom.
Waɗa sahaa kadi ɗum weñcitoo,
Ko ɗuum addanta ñalawmaaji ɗi njuutde won e nokkuuji e ndeer won e sahaaji,
Ɗuum noon so koorka hawrii e ceeɗu ina woni bannge rewo Leydi, tammpere waɗat sibu ñalawmaaji ɗi njuutat, teeŋti noon so en ngabbiima rewo goɗɗuɗo, kono wonɓe worgo ɓe kam njammbitta njuuteeki ñalawma sibu ina raɓɓiɗi.
fuutamedia.com
hamadi jah
fuv_Latn cat_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn cat_Latn est_Latn